Veerst Kirke
Veerst Kirke er en sognekirke som ligger ensomt i nordenden af den langstrakte Veerst landsby, godt 15 kilometer nordvest for Kolding.
Kirkegården er væsentligt ældre end selve kirken, og har bevaret sine middelalderlige afgrænsninger, der markeres med brede kampestensdiger. Hovedindgangen er en port med låge mod øst.
Veerst Kirke er ikke den første på sin plads, men blev derimod opført til erstatning for en middelalderkirke. Den lille kirke blev revet ned i 1896, og bestod af et kor og et skib fra romansk tid, som var bygget af granitkvadre, samt et våbenhus fra 1854. Allerede i 1850’erne blev kirken flere gange omtalt som lille og ubekvem, og mellem 1801 og 1901 steg sognets befolkningstal fra 180 til 554 – kirken var ved at blive for lille. Da kirken stod over for en større restaurering i 1890’erne, blev sogneboerne i stedet enige om at bygge en ny, større kirke.
Den nye Veerst Kirke er opført i 1896 efter tegning af arkitekten Johan Christian Fussing, som to år senere også stod for opførelsen af den nærliggende Folding Kirke. Kirken, som er bygget af røde mursten, består af et kor, et skib og et lille tårn mod vest, hvis tårnrum også fungerer som indgangsparti. Kirken er i tidstypisk nyromansk stil, med rig brug af rundbuede vinduer og rundbuefriser på gavlene. Det slanke tårn krones af et spidst spir.
Veerst Kirke er fint udsmykket med kalkmalerier, som stammer fra kirkens 25-årsjubilæum i 1921. I vinduesnicherne og på undersiden af korbuen er der således gotisk inspirerede plantedekorationer, og over korbuen ses en indskrift fra Johannesevangeliet med frakturskrift, ”Dette er det evige Liv, at de kende dig den eneste sande Gud og den, der udsendte Jesus Kristus”.
De dominerende dele af inventaret, alter, prædikestol og stolestader, er fra kirkens opførelsestid, men stærkt fornyede ved 25-årsjubilæet i 1921. Af middelalderlige genstande er kun bevaret den hårdhændet ophuggede døbefontskumme og et lille krucifiks.